# Postupy pre RO/SO platné pre zjednodušené vykazovanie výdavkov

## ZVV v rámci článku 94 NSU pre poskytnutie príspevku EÚna programy

V prípade stanovenia ZVV v  programe v súlade s článkom 94 NSU postupuje RO/SO nasledovne:

RO si identifikuje nasledovnú sadu údajov potrebných pre stanovenie ZVV z programu:

• typy projektov na, ktoré sa príslušné ZVV uplatní,

• typ zjednodušeného vykazovania výdavkov (jednotkové náklady, jednorazové platby alebo paušálne sadby),

• odhadovaná časť celkových pridelených finančných prostriedkov v rámci priority, na ktorú sa uplatňuje zjednodušené vykazovanie výdavkov, uvedená v %,

• ukazovateľ aktivujúci úhradu + merná jednotka ukazovateľa,

• kategórie výdavkov, na ktoré sa vzťahujú jednotkové náklady, jednorazové platby alebo paušálne sadzby,

• metóda úpravy/úprav,

• spôsob overovania plnenia mernej jednotky,

• možné zvrátené stimuly, zmierňujúce opatrenia a odhadovaná úroveň rizika,

• očakávaná celková suma na úhradu (vnútroštátna a EÚ) na tomto základe zo stranyEK.

Pri stanovení súm a sadzieb pre jednotlivé formy ZVV postupuje RO/SO v súlade s postupmi uvedenými v článku 94 ods. 2 NSU a primerane s pravidlami stanovenými v Usmerneniach týkajúcich sa používania zjednodušeného vykazovania nákladov v rámci európskych štrukturálnych a investičných fondov (EŠIF) — revidovaná verzia (2021/C 200/01)3.

Vzhľadom na komplexnosť postupu a množstvo zainteresovaných subjektov RO/SO plánuje prípravu metodiky ZVV v dostatočnom časovom predstihu.

Pri príprave návrhu metodiky ZVV môže RO/SO priebežne konzultovať s metodikou CKO na adrese : [metodika.cko@mirri.gov.sk](mailto:metodika.cko@mirri.gov.sk)

RO/SO na základe pripravených podkladov vyplní prílohu č. V a VI NSU a spolu s podpornou dokumentáciou (zdroje dát, podklady pre výpočet a pre metódy úprav súm ...) ich predloží CKO na pripomienkovanie. V tejto fáze je možné aj požiadať OA o predbežné posúdenie pripravovanej metodiky. O výsledku RO/SO informuje CKO.

Po ukončení pripomienkovania predložených dokumentov predloží RO podklady na posúdenie OA v súlade s článkom 94 ods. 2 NSU.

Súhlasné stanovisko OA spolu s vyplnenými prílohami č. V a VI NSU predkladá RO spolu s revíziou programu na schválenie EK v súlade s postupmi platnými pre schvaľovanie OP.

Po odsúhlasení OP sa forma ZVV a jeho rozsah, ktoré sú stanovené v OP, stane povinným na úrovni vykazovania medzi členským štátom a EK. Na úrovni príspevkov, ktoré RO/SO poskytuje prijímateľom je možné využiť akúkoľvek formu podpory. Cieľom auditov EK a členského štátu a overovaní zo strany riadiaceho orgánu vykonávaných členskými štátmi je výlučne overiť, či sú splnené podmienky na úhradu zo strany EK. RO/SO preto vo výzve stanoví rozsah kontroly v súlade s formou ZVV určenou v OP[[1]](#footnote-1).

V prípade ak RO na úrovni príspevkov, ktoré RO poskytuje prijímateľom, využije inú formu podpory ako tú, na základe ktorej vykazuje výdavky EK, postupuje nasledovne:

* Spolu s výzvou, ktorá je určená pre projekty spadajúce pod ZVV určené v OP, zašle CKO aj podrobné zdôvodnenie použitia odlišnej formy podpory na úrovni príspevkov spolu s kvalifikovaným odhadom vzniknutých finančných rozdielov na úrovni OP a predpokladaným spôsobom ich vyrovnania do predloženia žiadosti o platbu zostatku za posledný účtovný rok[[2]](#footnote-2).
* Vo výzve spolu s popisom zvolenej formy vykazovania výdavkov uvedie aj na akú formu ZVV určenú v OP sa príslušné projekty viažu a aký je rozsah a spôsob kontroly v súlade s pravidlom v článku 94 ods. 3 všeobecného nariadenia.

## ZVV na úrovni príspevku, ktoré členské štáty využívajú na poskytovanie podpory prijímateľom

V prípade stanovenia ZVV na úrovni príspevkov podľa čl. 53 NSU vypracuje RO metodiku použitia ZVV v súlade s postupmi uvedenými v článku 53 ods. 3 NSU a primerane s pravidlami stanovenými v Usmerneniach týkajúcich sa používania zjednodušeného vykazovania nákladov v rámci európskych štrukturálnych a investičných fondov (EŠIF) — revidovaná verzia (2021/C 200/01)[[3]](#footnote-3).

RO/SO je povinný pri príprave každej výzvy posúdiť súlad s článkom 53 ods. 2 NSU a použiť vo výzve primerané nastavenie – buď nastaviť spodný limit COV alebo nastaviť aj výdavky vo forme ZVV pre projekty, ktoré by mohli byť povinne vo forme ZVV.

Pri príprave návrhu metodiky ZVV môže RO priebežne konzultovať s metodikou CKO na adrese : [metodika.cko@mirri.gov.sk](mailto:metodika.cko@mirri.gov.sk).

Metodika ZVV spolu s  podpornou dokumentáciou (zdroje dát, podklady pre výpočet a pre metódy úprav súm ...) predloží CKO na pripomienkovanie spolu s výzvou[[4]](#footnote-4). Tieto podklady sa následne archivujú spolu s podkladmi k výzve pre účely auditu a kontroly.

1. Obmedzenie rozsahu týkajúceho sa overovania a auditov riadenia sa z úrovne RO – EK rozširuje na vzťah medzi RO a prijímateľmi, a to bez ohľadu na spôsob úhrady výdavkov prijímateľom. [↑](#footnote-ref-1)
2. V súlade s článkom 93 ods. 5 písm. b) NSU platí, že podpora z fondov na prioritu nesmie v rámci platby zostatku za posledný účtovný rok prekročiť podporu z fondov, ktorá sa vyplatila alebo sa má vyplatiť prijímateľom. [↑](#footnote-ref-2)
3. Alebo s dokumentom, ktorý ich nahradí pre PO 21 -27. [↑](#footnote-ref-3)
4. Samotná výzva po jej zverejnení obsahuje len údaje nevyhnutné pre žiadateľov/prijímateľov. Podklady, ktoré posudzuje CKO nebudú predmetom zverejnenia. [↑](#footnote-ref-4)